Kommissionens direktiv 2003/2/EF

af 6. januar 2003

om begrænsning af markedsføring og anvendelse af arsen (tiende tilpasning til den tekniske udvikling af Rådets direktiv 76/769/EØF)

(EØS-relevant tekst)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 76/769/EØF af 27. juli 1976 om indbyrdes tilnærmelse af medlemsstaternes administrativt eller ved lov fastsatte bestemmelser om begrænsning af markedsføring og anvendelse af visse farlige stoffer og præparater(1), senest ændret ved Kommissionens direktiv 2002/62/EF(2), særlig artikel 2a indført ved Rådets direktiv 89/678/EØF(3), og

ud fra følgende betragtninger:

(1) I Rådets direktiv 89/677/EØF(4) om ottende ændring af direktiv 76/769/EØF indføres der visse begrænsninger for markedsføring og anvendelse af arsen.

(2) Der blev foretaget en risikovurdering og en analyse af fordele og ulemper ved yderligere begrænsninger af arsen i visse træbeskyttelsesmidler(5) som led i en gennemgang af fællesskabsforskrifterne om anvendelse af arsenforbindelser til træbeskyttelse efter Østrigs, Finlands og Sveriges tiltrædelse til Den Europæiske Union i 1995.

(3) Risikovurderingen blev sendt til Den Videnskabelige Komité for Toksicitet, Økotoksicitet og Miljø (CSTEE) med henblik på ekspertgennemgang(6), og komitéen konkluderede, at de vigtigste risici var korrekt angivet. Disse risici omfattede risici for menneskers sundhed ved bortskaffelse af træ behandlet med træbeskyttelsesmidler indeholdende kobber, chrom og arsen (CCA) og specielt risici for børns sundhed ved anvendelse af CCA-behandlet træ i udstyr på legepladser. Der blev også påvist risiko for vandmiljøet i visse havvandsområder.

(4) CSTEE mente endvidere, at det i lyset af en yderst mangelfuld viden om arsenbehandlet træ på deponeringspladser ville være tilrådeligt at udvise forsigtighed ved at begrænse anvendelsen af arsenbaseret træbeskyttelse til situationer, hvor det er absolut nødvendigt.

(5) I en yderligere udtalelse om arsens indvirkning på helbredet(7) konkluderede CSTEE, at stoffet er både genotoksisk og et velkendt carcinogen, og at det muligvis bør tages med i betragtning, at der ikke findes nogen tærskel for kræftfremkaldende virkning.

(6) Affald fra CCA-behandlet træ er blevet klassificeret som farligt affald i henhold til Kommissionens beslutning 2000/532/EF af 3. maj 2000 om afløsning af beslutning 94/3/EF om udarbejdelse af en liste over affald i henhold til artikel 1, litra a), i Rådets direktiv 75/442/EØF om affald og Rådets beslutning 94/904/EF om udarbejdelse af en liste over farligt affald i henhold til artikel 1, stk. 4, i Rådets direktiv 91/689/EØF om farligt affald(8), senest ændret ved Rådets beslutning 2001/573/EF(9).

(7) Europa-Parlamentets og Rådets direktiv 98/8/EF af 16. februar 1998 om markedsføring af biocidholdige produkter(10) sigter mod at harmonisere godkendelsen af biocider på europæisk niveau, og i Kommissionens forordning (EF) nr. 1896/2000 af 7. september 2000 om den første fase i det program, der er omhandlet i artikel 16, stk. 2, i Europa-Parlamentets og Rådets direktiv 98/8/EF om biocidholdige produkter(11) kræves det, at træbeskyttelsesmidler prioriteres i det undersøgelsesprogram, der er indledt under direktiv 98/8/EF. Arsen er blevet identificeret og anmeldt som et aktivt stof inden for den i forordning (EF) nr. 1896/2000 fastsatte frist. Der skal forelægges et fuldstændigt dossier med henblik på vurdering inden den 28. marts 2004.

(8) På basis af risikovurderingen og under hensyntagen til forsigtighedsprincippet er det nødvendigt, i afventning af harmonisering af reglerne under direktiv 98/8/EF eller en beslutning som anført i artikel 6, stk. 3, i forordning (EF) nr. 1896/2000, at tilpasse begrænsningerne for arsen i direktiv 76/769/EØF til det tekniske fremskridt. Dette direktiv finder ikke anvendelse på CCA-behandlet træ, som allerede er i brug.

(9) Dette direktiv berører ikke Fællesskabets minimumsforskrifter for beskyttelse af arbejdstagere i Rådets direktiv 89/391/EØF af 12. juni 1989 om iværksættelse af foranstaltninger til forbedring af arbejdstagernes sikkerhed og sundhed under arbejdet(12), Rådets direktiv 90/394/EØF af 28. juni 1990 om beskyttelse af arbejdstagerne mod risici for under arbejdet at være udsat for kræftfremkaldende stoffer (sjette særdirektiv i henhold til artikel 16, stk. 1, i direktiv 89/391/EØF)(13), senest ændret ved direktiv 1999/38/EF(14) og Rådets direktiv 98/24/EF af 7. april 1998 om beskyttelse af arbejdstagernes sikkerhed og sundhed under arbejdet mod risici i forbindelse med kemiske agenser (fjortende særdirektiv i henhold til direktiv 89/391/EØF, artikel 16, stk. 1)(15).

(10) De i dette direktiv fastsatte foranstaltninger er i overensstemmelse med udtalelse fra Udvalget for Tilpasning til den Tekniske Udvikling af Direktiver om Fjernelse af Tekniske Hindringer for Handel med Farlige Stoffer og Præparater -

UDSTEDT FØLGENDE DIREKTIV:

Artikel 1

Bilag I til direktiv 76/769/EØF tilpasses hermed til den tekniske udvikling som angivet i bilaget til nærværende direktiv.

Artikel 2

Medlemsstaterne vedtager og offentliggør senest den 30. juni 2003 de nødvendige bestemmelser for at efterkomme dette direktiv. De underretter straks Kommissionen herom. De anvender disse bestemmelser senest den 30. juni 2004.

Disse bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

Artikel 3

Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.

Artikel 4

Dette direktiv er rettet til medlemsstaterne.

Udfærdiget i Bruxelles, den 6. januar 2003.

På Kommissionens vegne

Erkki Liikanen

Medlem af Kommissionen

(1) EFT L 262 af 27.9.1976, s. 201.

(2) EFT L 183 af 12.7.2002, s. 58.

(3) EFT L 398 af 30.12.1989, s. 24.

(4) EFT L 398 af 30.12.1989, s. 19.

(5) Assessment of the Risks to Health and to the Environment of Arsenic in Wood Preservatives and of the Effects of Further Restrictions on its marketing and use, 1998.

(6) http://europa.eu.int/comm/ food/fs/sc/sct/out18_en.html

(7) http://europa.eu.int/comm/ food/fs/sc/sct/out106_en.html

(8) EFT L 226 af 6.9.2000, s. 3.

(9) EFT L 203 af 28.7.2001, s. 18.

(10) EFT L 123 af 24.4.1998, s. 1.

(11) EFT L 228 af 8.9.2000, s. 6.

(12) EFT L 183 af 29.6.1989, s. 1.

(13) EFT L 196 af 26.7.1990, s. 1.

(14) EFT L 138 af 1.6.1999, s. 66.

(15) EFT L 131 af 5.5.1998, s. 11.

BILAG

Punkt 20 i bilag I til direktiv 1976/769/EØF affates således:

>TABELPOSITION>